Finland gaan dié diere nou teen Covid-19 inent | Maroela Media
Finland gaan dié diere nou teen Covid-19 inent
'n Amerikaanse nerts. Dié soogdiere sal eersdaags op Finlandse pelsplase teen die koronavirus ingeënt word. (Foto: Patrick Reijnders via Wikimedia Commons)
Nertse op Finse pelsplase gaan eersdaags teen die koronavirus ingeënt word.
Dít volg ná 'n aankondiging deur die land se gesondheidsreguleerder dat 'n eksperimentele entstof tydelik goedgekeur is.
Nerste is kleinerige bruin soogdiere wat op land en in water leef. Hulle word hoofsaaklik vir hul pelse geteel en is glo een van die min diere wat Covid-19 na mense kan oordra.
Luidens 'n berig op AFP het navorsing bevind dat dié soogdiere 'n hoë risiko vir die opdoen van die virus inhou.
Denemarke, voorheen Europa se grootste uitvoerder van nertspelse, het groot skade weens die Covid-19-pandemie gely aangesien die virus verlede jaar op verskeie nertsplase versprei het.
Dit het tot 'n ernstige afname in die land se nertsbevolking gelei ná sowat 17 miljoen nertse van kant gemaak moes word.
Volgens Jussi Peura, navorsingsdirekteur van die Finse pelstelersvereniging, is meer as 'n halfmiljoen dosisse van die eksperimentele entstof reeds beskikbaar.
"Dit behoort genoeg te wees om elke nerts twee keer in te ent."
Dié vereniging het die entstof in samewerking met die Helsinki-universiteit ontwikkel.
"Die voorwaardelike permit om hierdie entstof te gebruik sal tot einde Desember geldig wees, wanneer die aansoeker verdere data moet verskaf," sê Liisa Kaartinen, seniorinspekteur by die Finse voedselowerheid.
"Sodanige permitte kan tydens 'n pandemie toegestaan word in die geval waar geen ander entstowwe beskikbaar is nie."
Aangesien kliniese proewe nog nie uitgevoer is nie, kan die entstof nie in dié stadium kommersieel versprei word nie. Dit mag slegs in oorleg met streng maatreëls op die 1 000 pelsplase in Finland toegedien word om die verspreiding van die virus te monitor.
Die goedkeuring van die entstof is slegs op Finland van toepassing – waar geen gevalle van die koronavirus al onder nertse aangemeld is nie. Die oordrag van die virus deur mense in dié land was ook regdeur die pandemie relatief laag vergeleke met ander lande in die Europese Unie.
Finland is glo ook die eerste Europese land wat goedkeuring vir die gebruik van so 'n entstof ontvang het.
Rusland het wel in Maart aangedui dat dié land die wêreld se eerste diere-entstof teen Covid-19 geregistreer het – wat voorheen op honde, katte, nertse en jakkalse getoets is.